  Туспуктэм: Татьяна Пунгина Майя Бывальцева Татьяна Пунгина 20-тӥ тулыспалэ Ижкарысь 88 номеро школае дышетскисьёс берытскизы. Дышетон юртысь библиоткалэн кивалтӥсез Наталья Эберенц шумпотэ, пичиез пиез ас школаяз мынӥз шуыса, татчы ик бадӟымъёсыз пиналъёсыз ветлӥзы. « «Школа воштӥськиз, чебер луиз. Выль возьмасьёсын ми умой утемын  » Наталья Эберенц, Ижкарысь 88 номеро школаысь библиотекалэн кивалтӥсез Нырысетӥ нуналаз урокъёс ӧй вал. Пиналъёс понна классной часъёс ортчытӥзы, быремъёсты буре вайизы, выльдэм школаен тодматӥзы, нош покчи классъёсын дышетскисьёслы шоколад но сок сётӥзы. Школаын пыронзэ выльдӥзы, сиськонниез, мисьтаськон но педло ветлон интыосты, спортзалэз, тубатъёсты, кабинетъёсты тупатӥзы, классъёсы но шутэтскон висъетъёсы выль мебель басьтӥзы, электроезъёсты воштӥзы. « Милям пушдуннеез буйгатон висъетмы вань. Со пиналъёс шутэтскыны, шимес учырес вунэтыны мед быгатозы шуыса лэсьтэмын, отын психологлы пиналъёсын ужаны туж лякыт » Елена Семашко, Ижкарысь 88 номеро школалэн кивалтӥсез Школаын психологъёс ужзэс азьланьто. Соос дышетӥсьёсын, школалэн администрациеныз вераськизы, анай-атайёсын пумиськонъёс ортчытъяло. 21-тӥ тулыспалэ школаын урокъёс рос-прос мынозы ни. « Милям мылкыдмы ӝутскемын, шумпотӥськомы, ас школаямы берытскыны быгатӥм шуыса. Ми понна со туж пусйымон. Пиналъёслэн умой мылкыдзы, соос туж шумпотыса школае лыктӥзы » Елена Семашко, Ижкарысь 88 номеро школалэн кивалтӥсез Тодэ вайытом, 2022-тӥ арын 26-тӥ куарусёнэ школаын шимес учыр луиз. Йыртэмась сэрен 18 адями быриз. Школалэсь юртсэ 15-тӥ коньывуонысен 15-тӥ тулыспалозь тупатъязы. Тегъёс: Удмуртия Ижкар школаос  